**Zalaszentgrót Város Önkormányzata Képviselő-testületének 14/2025. (XI. 27.) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendeletének módosításáról**

[1] Zalaszentgrót Város Önkormányzata önállóan, szabadon, demokratikus módon, széleskörű nyilvánosságot teremtve intézi a város ügyeit, gyakorolja az önkormányzati jogokat, gondoskodik a helyi közszolgáltatásokról, a helyi közhatalom önkormányzati típusú gyakorlásáról. Az önkormányzat, annak választott testülete, bizottságai, tisztségviselői és hivatala a Magyarország helyi önkormányzatairól szóló 2011. évi CLXXXIX. törvény valamint jelen rendelet alapján működnek.

[2] Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 10. § (2) és (3) bekezdése helyébe a következő rendelkezések lépnek:

„(2) *A képviselő-testület az augusztus hónap kivételével havonta 1 rendes ülést tart. A rendes ülések tervezett időpontját és napirendi javaslatokat a munkaterv tartalmazza. A képviselő-testület a munkatervben meghatározott rendes ülés időpontjától eltérő időpontban rendkívüli ülést tarthat.*

(3) A *képviselő-testület az üléseit az önkormányzat székhelyén, a Deák Ferenc Tanácsteremben tartja. Az alakuló ülés, illetve valamely rendkívüli körülmény fennállása esetén a képviselő-testületi ülés a 8790 Zalaszentgrót, Batthyány utca 13. szám alatti Házasságkötő teremben is megtartható*”

**2. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 20. § (1) bekezdése helyébe a következő rendelkezés lép:

„(1) *Határozathozatal során a szavazásra feltett kérdésekről külön-külön kell szavazni.”*

**3. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 28. § (1) bekezdése helyébe a következő rendelkezés lép:

„(1) *A jegyző az elfogadott önkormányzati rendeletek kihirdetéséről a hivatal hirdetőtábláján való kifüggesztés útján, a közzétételről az erre a célra kialakított központi rendszerben történő publikálás útján gondoskodik. A rendelet kihirdetésének helyben szokásos módja az önkormányzat székhelyén elhelyezett hivatali hirdetőtáblán történő* kifüggesztés.”

**4. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 34. § (2) bekezdése helyébe a következő rendelkezés lép:

„(2) *Az ülésről készült hangfelvételt meg kell őrizni, az nem selejtezhető*.”

**5. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 38. §-a a következő (6) bekezdéssel egészül ki:

„(6) *Az önkormányzati képviselő a képviselő-testület ülésén írásban kezdeményezheti rendelet megalkotását vagy határozat meghozatalát. A kezdeményezésben ismertetni kell a döntés kezdeményezésének indokait, annak szükségességét, a döntés elmaradásának lehetséges következményeit, továbbá a döntés végrehajtásához szükséges személyi, szervezeti, tárgyi és pénzügyi feltételek meghatározását.*”

**6. §**

A Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014 (XI. 28.) önkormányzati rendelete 55. § (1) bekezdése helyébe a következő rendelkezés lép:

„(1) *A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére1 fő* *társadalmi megbízatású alpolgármestert választ.*”

**7. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

Baracskai József Dr. Simon Beáta

polgármester jegyző

A rendelet 2025. november 27-én kihirdetésre került.

|  |  |
| --- | --- |
|  | Dr. Simon Beáta  jegyző |

Végső előterjesztői indokolás

**Általános indokolás**

Zalaszentgrót Város Önkormányzata Képviselő-testületének szervezetére és működésére vonatkozó szabályokat a Szervezeti és Működési Szabályzatáról szóló a 25/2014. (XI. 28.) önkormányzati rendelet (a továbbiakban: SZMSZ) tartalmazza. A Közigazgatási és Területfejlesztési Minisztérium Területi Közigazgatásért Felelős Államtitkára HATHÁT/431-1/2025-KTM. számon kiadott, a fővárosi és vármegyei kormányhivataloknak a helyi önkormányzatok törvényességi felügyeletével kapcsolatos 2025. évi ellenőrzési munkatervében elrendelte a helyi önkormányzatok szervezeti és működési szabályzatáról szóló rendeleteinek vizsgálatát a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) rendelkezéseivel összhangban. A célvizsgálat során áttekintésre került a Zalaszentgróti Közös Önkormányzati Hivatalhoz tartozó valamennyi települési önkormányzat, így Zalaszentgrót Város tárgyban érintett rendelete is, amelynek eredményeképpen az SZMSZ-ben módosítások átvezetése indokolt. A tervezett módosítás az alábbi tárgyköröket érinti: a képviselő-testületi ülések számának konkrét meghatározása; a képviselő-testületi ülések helyszínének pontosítása; a helyben szokásos mód kifejezett meghatározása; a képviselő-testületi ülésről készült hanganyag selejtezhetőségének tilalma; az alpolgármester konkrét számának meghatározása; a képviselő-testületi ülésen a képviselő által a rendelet megalkotásának illetve határozat meghozatala kezdeményezésének módja; a képviselő döntéshozatali eljárásban való részvételi kötelezettségére vonatkozó szabályozás pontosítása.

**Részletes indokolás**

**1.§-hoz**

A rendelet 1.§-a az adott évben tartandó képviselő-testületi ülések számának konkrét meghatározásáról és a képviselő-testületi ülések helyszínéről tartalmaz rendelkezéseket.

**2.§-hoz**

A rendelet 2. §-a a képviselő döntéshozatali eljárásban történő részvételére vonatkozó szabályozást határozza meg. Az érintett szakasz újraszabályozása révén azon rendelkezések, amelyek lehetővé tették, hogy a képviselő a döntéshozatali eljárásban ne vegyen részt, hatályon kívül helyezésre kerülnek.

**3.§-hoz**

A rendelet 3.§-a rögzíti a rendelet kihirdetése helyben szokásos módjának kifejezett meghatározását.

**4.§-hoz**

A rendelet 4.§-a a képviselő-testületi ülésről készült hangfelvétel selejtezésének tilalmáról rendelkezik.

**5.§-hoz**

A rendelet 5.§-a a képviselő által a képviselő-testületi ülésen a rendelet megalkotásának vagy határozat meghozatalának szabályait határozza meg.

**6.§-hoz**

A rendelet 6.§-a az alpolgármester konkrét számának meghatározásáról rendelkezik.

**7.§-hoz**

A rendelet 7.§-a a módosító rendelet hatálybalépéséről és annak hatályvesztéséről rendelkezik.