Szám: ZGR/1-11/2025. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. november 26-i, nyilvános rendkívüli ülésére**

**Tárgy:** Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI.28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének szervezetére és működésére vonatkozó szabályokat a Szervezeti és Működési Szabályzatáról szóló a 25/2014. (XI. 28.) önkormányzati rendelet (a továbbiakban: SZMSZ) tartalmazza.

A Közigazgatási és Területfejlesztési Minisztérium Területi Közigazgatásért Felelős Államtitkára HATHÁT/431-1/2025-KTM. számon kiadott, a fővárosi és vármegyei kormányhivataloknak a helyi önkormányzatok törvényességi felügyeletével kapcsolatos 2025. évi ellenőrzési munkatervében elrendelte a helyi önkormányzatok szervezeti és működési szabályzatáról szóló rendeleteinek vizsgálatát a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) rendelkezéseivel összhangban.

A célvizsgálat során áttekintésre került a Zalaszentgróti Közös Önkormányzati Hivatalhoz tartozó valamennyi települési önkormányzat, így Zalaszentgrót Város tárgyban érintett rendelete is, amelynek eredményeképpen az SZMSZ-ben az alábbi módosítások átvezetése indokolt:

1. **Ülések számának konkrét meghatározása:**

Az Mötv. 44. §-a alapján „*A képviselő-testület szükség szerint, a szervezeti és működési szabályzatban meghatározott számú, de évente legalább hat ülést tart.”*

Zalaszentgrót Város Önkormányzata Képviselő-testülete féléves munkaterv alapján működik, amelyet az SZMSZ 10.§ (2) bekezdése is rögzít, miszerint „*A képviselő-testület üléseit munkaterv szerint, illetve szükség esetén tartja.”* A kormányhivatal javaslata alapján konkrétan szükséges meghatározni az ülések számát, olyan módon, hogy megállapítható legyen, hogy a képviselő-testület az adott évben mennyi ülést fog biztosan tartani. Mindezekre tekintettel javasolt a hivatkozott, SZMSZ-ben foglalt rendelkezés módosítása a már korábban kialakult és a munkatervvel is alátámasztott gyakorlatra tekintettel, miszerint: „*A képviselő-testület az augusztus hónap kivételével havonta 1 rendes ülést tart. A rendes ülések tervezett időpontját és napirendi javaslatokat a munkaterv tartalmazza. A képviselő-testület a munkatervben meghatározott rendes ülés időpontjától eltérő időpontban rendkívüli ülést tarthat.”*

1. **Ülések helyszínének pontosítása:**

Az Mötv. 53.§ (1) bekezdésének e) pontja alapján kiemelkedő jelentőségű a képviselő-testületi ülés nyilvánosságának biztosítása. Ennek egyik biztosítéka az ülés helyszínének állandósága. Az SZMSZ 10.§ (3) bekezdése valamely rendkívüli körülmény fennállása esetén az ülés egyéb helyszínen történő megtartását is lehetővé teszi, amely révén a nyilvánosság biztosításának elve sérülhet. Mindezekre tekintettel a javasolt szabályozás a következő: „*A képviselő-testület az üléseit az önkormányzat székhelyén, a Deák Ferenc Tanácsteremben tartja. Az alakuló ülés, illetve valamely rendkívüli körülmény fennállása esetén a képviselő-testületi ülés a 8790 Zalaszentgrót, Batthyány utca 13. szám alatti Házasságkötő teremben is megtartható.”*

1. **Helyben szokásos mód pontos meghatározása:**

Az Mötv. 51.§ (2) bekezdése arról rendelkezik, hogy „*Az önkormányzati rendeletet a képviselő-testület hivatalos lapjában vagy a helyben szokásos – a szervezeti és működési szabályzatban meghatározott – módon ki kell hirdetni*.”

Ezen szabályozás alapján szükséges az SZMSZ kiegészítése a helyben szokásos mód kifejezett meghatározásával, amely az önkormányzat esetében „*az önkormányzat székhelyén elhelyezett hivatali hirdetőtáblán történő kifüggesztés*.”

1. **Hanganyag selejtezésének tilalma:**

Az SZMSZ 34.§ (2) bekezdése szerint „*Az ülésről készült hangfelvételt harminc napig meg kell őrizni*.” Az önkormányzati hivatalok egységes irattári tervének kiadásáról szóló 78/2012. (XII. 28.) BM rendelet melléklete szerint a „*Képviselő-testületi, képviselő-testületi bizottsági, részönkormányzati ülésekről készült hang- és képanyag nem selejtezhető*.” A jelenlegi gyakorlat alapján a képviselő-testületi ülésről készült hanganyag nem kerül törlésre 30 nap eltelte után sem, ugyanakkor a hivatkozott jogszabályi rendelkezésnek megfelelően szükséges módosítani az SZMSZ érintett szabályozását is a következők szerint: „*Az ülésről készült hangfelvételt meg kell őrizni, az nem selejtezhető.”*

1. **Rendelet megalkotása, vagy határozat meghozatala kezdeményezésének módja a képviselő-testületi ülésen:**

Az Mötv. 32.§ (2) bekezdésének a) pontja alapján „*Az önkormányzati képviselő:*

*a) a képviselő-testület ülésén – a szervezeti és működési szabályzatban meghatározott* *módon – kezdeményezheti rendelet megalkotását vagy határozat meghozatalát…”* Tekintettel arra, hogy az SZMSZ jelenleg erre vonatkozó szabályozást nem tartalmaz, javasolt az alábbi kiegészítéssel történő módosítás: „*Az önkormányzati képviselő a képviselő-testület ülésén írásban kezdeményezheti rendelet megalkotását vagy határozat meghozatalát. A kezdeményezésben ismertetni kell a döntés kezdeményezésének indokait, annak szükségességét, a döntés elmaradásának lehetséges következményeit, továbbá a döntés végrehajtásához szükséges személyi, szervezeti, tárgyi és pénzügyi feltételek meghatározását.”*

1. **Alpolgármester konkrét számának meghatározása:**

Az SZMSZ 55.§ (1) bekezdése akként rendelkezik, hogy „*A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére legfeljebb kettő, társadalmi megbízatású alpolgármestert választhat.”* Az Mötv. 53. § (1) bekezdés j) pontja alapján a képviselő-testület a szervezeti és működési szabályzatról szóló rendeletben rendelkezik az önkormányzat szerveiről, azok jogállásáról, feladatairól*.* Mindezek alapján az SZMSZ azt rögzíti, hogy az önkormányzat milyen szervezeti keretek között működik, így az alpolgármesterek számának SZMSZ-beli meghatározásának a ténylegesen megválasztásra kerülő alpolgármesterek számát kell tükröznie. Erre tekintettel az alábbi SZMSZ-beli szabályozás javasolt: „*A képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére1 fő társadalmi megbízatású alpolgármestert választ.*”

1. **A képviselő döntéshozatalban való részvételi kötelezettségére vonatkozó szabályozás pontosítása:**

Az Mötv. 32.§ (2) bekezdés i) pontja rögzíti, hogy a képviselő köteles a testületi üléseken megjelenni, a képviselő-testület munkájában és döntéshozatali eljárásában részt venni. Az SZMSZ 20.§ (1) bekezdése szerint. „…*A szavazás eredményének megállapításánál a szavazásban részt nem vevő képviselőt - a kizárt képviselőt kivéve - távollevőnek kell tekinteni. Ha a képviselő a szavazásban nem kíván részt venni, szavazógép felhasználásával történő szavazás esetén a szavazópultját még a szavazás megkezdése előtt köteles kikapcsolni.”*

Tekintettel arra, hogy az Mötv. hivatkozott jogszabályi rendelkezése alapján az SZMSZ nem teheti lehetővé, hogy a képviselő nem köteles részt venni a döntéshozatalban, így az érintett SZMSZ-beli szabályozás hatályon kívül helyezése indokolt.

**Előzetes hatásvizsgálat a rendeletekhez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezetek jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendeletek tervezett módosításai igazodnak a központi jogszabályokhoz. Az adminisztratív terhek a rendeletek módosítását követően nem változnak. A rendeletek módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

Az SZMSZ módosítását az önkormányzati működés hatékonyságának növelésére való igény, valamint a központi jogszabályi rendelkezéseknek való maradéktalan megfelelési kötelezettség teljesítése teszi indokolttá. A SZMSZ módosítást a törvényi rendelkezésekkel való összhang megteremtése indokolja, elmaradása törvénysértő állapotot eredményezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítását.

A Pénzügyi és Gazdasági Bizottság az előterjesztést a 2025. november 20-i ülésén megtárgyalta, a 91/2025. (XI.20.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, és az I. mellékletként csatolt módosító rendelettervezetet elfogadni.

**Zalaszentgrót**, 2025. november 21.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |