**Zalaszentgrót Város Önkormányzata Képviselő-testületének 18/2025. (XI. 27.) önkormányzati rendelete**

**a közterületek használatáról szóló 8/2014. (III. 28.) önkormányzati rendelet módosításáról**

[1] E rendelet célja, hogy Zalaszentgrót Város közigazgatási területén az épített környezet fenntartása és értékeinek védelme érdekében meghatározza a közterületek használatának szabályait, valamint a közterület-használati szerződésekre és közterület-használati díjakra vonatkozó rendelkezéseket. A tervezett módosítás a közterület használati díjak módosítását irányozza elő, amely időszerűvé és indokolttá vált az utóbbi években kialakult kedvezőtlen gazdasági és inflációs környezet miatt. A mobil reklámhordozó járművek megjelenése miatt a szabályozás kiegészítése indokolt annak érdekében, hogy az új típusú reklámtevékenységre is egyértelmű és jogszerű díjfizetési kötelezettség kerüljön megállapításra, valamint átvezetésre kerültnek az időközben bekövetkezett jogszabályi változások is. A módosítás tartalmazza a mozgóbolti árusítás esetében alkalmazott díjtételek mértékegységének pontosítását. A rendelet kiterjesztésre kerül a fülke, bódé, pavilon elhelyezésére vonatkozó, egy hónapot meghaladó időtartamú esetek szabályozására is. Az új rendelkezések célja, hogy az elhelyezett építmények megfeleljenek a településképi, köztisztasági és közlekedésbiztonsági követelményeknek, ezáltal elősegítve a rendezett és esztétikus településkép fenntartását.

[2] Zalaszentgrót Város Önkormányzata Képviselő-testülete az Alaptörvény 32. cikk (2) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 42. § 1. pontjában meghatározott feladatkörében eljárva a közterületek használatáról szóló 8/2014. (III. 28.) önkormányzati rendelet módosításáról a következőket rendeli el:

**1. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 3. §-a a következő n) ponttal egészül ki:

*(E rendelet alkalmazása szempontjából:)*

„*n)* mobil reklámhordozó eszköz: az önálló helyváltoztatásra képes, a közúti közlekedés szabályairól szóló 1/1975. (II. 5.) KPM–BM együttes rendeletben foglalt előírásoknak megfelelő, a szükséges hatósági engedélyekkel rendelkező, közúti közlekedésre alkalmas gépjármű platóján elhelyezett, 2 db minimum 1,5m x 4 m felületű reklámhordozó eszköz.”

**2. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 5. § (3) bekezdése helyébe a következő rendelkezés lép:

„(3) Közterület rendeltetésétől eltérő célra történő használatára engedély akkor adható, ha a kérelemben megjelölt használat megfelel a településrendezési és építési követelmények alapszabályzatáról szóló 280/2024. (IX.30.) Korm. rendeletben (TÉKA) és a városrendezési tervben megfogalmazott követelményeknek, továbbá kielégíti a városképi, műemléki, köztisztasági, környezetvédelmi, valamint közlekedésbiztonsági követelményeket.”

**3. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 10. §-a a következő (6) bekezdéssel egészül ki:

„(6) Amennyiben a közterület-használat időtartama meghaladja az egy hónapot, és az fülke, bódé vagy pavilon elhelyezésével valósul meg, a kérelmező köteles a kérelemben bemutatni, hogy az elhelyezni kívánt építmény megfelel a településképi követelményeknek, valamint a köztisztasági és közlekedési előírásoknak.”

**4. §**

A Zalaszentgrót Város Önkormányzata Képviselő-testületének a közterületek használatáról szóló 8/2014. (III. 28.) önkormányzati rendelete 1. melléklete helyébe az 1. melléklet lép.

**5. §**

Ez a rendelet 2026. január 1-jén lép hatályba, és 2026. január 2-án hatályát veszti.

Baracskai József Dr. Simon Beáta

polgármester jegyző

A rendelet 2025. november 27-én kihirdetésre került.

Dr. Simon Beáta

jegyző

*1. melléklet a 18/2025. (XI. 27.) önkormányzati rendelethez*

„*1. melléklet*

(A melléklet szövegét a(z) 1\_melléklet.pdf elnevezésű fájl tartalmazza.)”

***Közterület használati díjak***

|  |  |  |
| --- | --- | --- |
|  | **Közterület-használat célja** | **Bruttó használati díj** |
| 1. | Hirdető berendezés, hirdetmény elhelyezése | **2.980,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **2.980,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **100,-** Ft/m2/nap, de minimum 7.000,- Ft |
| 4. | Építőanyag, törmelék, konténer közterületi tárolása | **100,-** Ft/m2/nap, de minimum 7.000,- Ft |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **100,-** Ft/m2/nap, de minimum 7.000,- Ft |
| 6. | Mozgóbolti árusítás | **1.660,-** Ft/nap, de minimum 7.000,- Ft |
| 7. | Alkalmi, ünnepeket megelőző, valamint rendezvényekhez kapcsolódó árusítás | **1.300,-** Ft/m2/nap |
| 8. | Vándorcirkuszi tevékenység folytatása | **380,-** Ft/m2/nap |
| 9. | Úttesten kívüli, 14 napot meghaladó folyamatos gépjárműtárolás | **1.570,-** Ft/m2/hó |
| 10. | Közúti közlekedésre alkalmatlan jármű 30 napot meghaladó tárolása | **2.970,-** Ft/m2/nap |
| 11. | Vendéglátóipari előkert, kerthelyiség, illetve terasz kialakítása | **1.725,-** Ft/m2/hó, de minimum 7.000,- Ft |
| 12. | Alkalmi jellegű vendéglátás | **190,-** Ft/m2/nap, de minimum 7.000,- Ft |
| 13. | Fülke, bódé, pavilon elhelyezése | **2.980,-** Ft/m2/hó, de minimum 7.000,- Ft |
| 14. | Családi eseményhez kapcsolódó közterület-használat | **50,-** Ft/m2/nap, de minimum 7.000.-Ft. |
| 15. | Mobil reklámhordozó jármű | **3.000,-** Ft/nap |

**A díjak az ÁFÁ-t tartalmazzák**”

Végső előterjesztői indokolás

**Általános indokolás**

Magyarország helyi önkormányzatairól szóló 2011. évi CLXXXIX. törvény 13. §. (1) bekezdésének 2. pontjában kapott felhatalmazás alapján Zalaszentgrót Város Önkormányzata Képviselő-testülete településüzemeltetés (a köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása) körében a közterületek használatára vonatkozó helyi szabályokat a 8/2014. (III. 28.)számú rendeletében (a továbbiakban: Rendelet) határozta meg. A tervezett módosítás a közterület használati díjak módosítását irányozza elő, amely időszerűvé és indokolttá vált az utóbbi években kialakult kedvezőtlen gazdasági és inflációs környezet miatt, amely a települési önkormányzatokat is nehéz helyzetbe hozza. A használati díjak emelése a megnövekedett költségekre tekintettel válik indokolttá, amellyel némi többletbevétel realizálható. A településen az utóbbi időben megjelentek a mobil reklámhordozó járművek, amelyekre vonatkozó díjszabási szabályokat a hatályos rendelet jelenleg nem tartalmazza. A szabályozás kiegészítése indokolt annak érdekében, hogy az új típusú reklámtevékenységre is egyértelmű és jogszerű díjfizetési kötelezettség kerüljön megállapításra. A módosítás tartalmazza a mozgóbolti árusítás esetében alkalmazott díjtételek mértékegységének pontosítását. A forint/hét alapú rendszer helyett a forint/nap mértékegység bevezetése pontosabb és átláthatóbb díjszabást biztosít, a tevékenység tényleges időtartamának figyelembevételével. A rendelet kiterjesztésre kerül a fülke, bódé, pavilon elhelyezésére vonatkozó, egy hónapot meghaladó időtartamú esetek szabályozására is. Az új rendelkezések célja, hogy az elhelyezett építmények megfeleljenek a településképi, köztisztasági és közlekedésbiztonsági követelményeknek, ezáltal elősegítve a rendezett és esztétikus településkép fenntartását. A korábban hivatkozott országos településrendezési és építési követelményekről szóló 253/1997. (XII. 20.) Korm. rendelet (OTÉK) hatályon kívül helyezésére tekintettel szükséges az új jogszabályi hivatkozás – a településrendezési és építési követelmények alapszabályzatáról szóló 280/2024. (IX. 30.) Korm. rendelet – feltüntetése.

**Részletes indokolás**

**1. §-hoz**

A rendelet 1.§-a  a mobil reklámhordozó járművekre vonatkozó díjszabási szabályok bevezetését tartalmazza, ezzel megteremtve az új reklámformák jogszerű és egységes helyi kezelésének alapját.

**2. §-hoz**

A rendelet 2. §-a  a hivatkozás aktualizálásáról rendelkezik, a korábban hatályos 253/1997. (XII. 20.) Korm. rendelet (OTÉK) helyett az új 280/2024. (IX. 30.) Korm. rendeletre történik, összhangban az országos jogszabályi változásokkal.

**3. §-hoz**

A rendelet 3.§-a a fülke, bódé, pavilon elhelyezésének szabályait rögzíti, különös tekintettel az egy hónapot meghaladó időtartamú elhelyezésekre. A cél a településképi, köztisztasági és közlekedésbiztonsági követelmények érvényesítése.

**4. §-hoz**

A rendelet 4. §-a az 1.melléklet módosításáról rendelkezik.

**5. §-hoz**

A rendelet 5. §-a rendelet hatálybalépéséről, és annak hatályvesztéséről rendelkezik.