**Zalaszentgrót Város Önkormányzata Képviselő-testületének 19/2025. (XI. 27.) önkormányzati rendelete**

**a zártkerti ingatlanok művelés alóli kivonásáról**

[1] A rendelet megalkotásának célja, hogy Zalaszentgrót Város Önkormányzata elősegítse a zártkerti ingatlanok tényleges funkciójához igazodó szabályozási környezet kialakítását a mezőgazdasági művelés alóli egyszerűsített módon történő kivonása lehetőségének biztosításával.

[2] Zalaszentgrót Város Önkormányzata Képviselő-testülete az ingatlan-nyilvántartásról szóló 2021. évi C. törvény 91. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva a zártkerti ingatlanok művelés alóli kivonásáról a következőt rendeli el:

**1. §**

A rendelet hatálya Zalaszentgrót város közigazgatási területén található ingatlan-nyilvántartásban zártkertként nyilvántartott ingatlanokra terjed ki.

**2. §**

A rendelet hatálya kiterjed minden természetes személyre, jogi személyre és jogi személyiséggel nem rendelkező szervezetre, aki, vagy amely a rendelet hatálya alá tartozó ingatlan tulajdonosa.

**3. §**

Zalaszentgrót Város Önkormányzat lehetővé teszi a tulajdonos részére az 1. §-ban meghatározott, az ingatlan-nyilvántartásban zártkertként nyilvántartott ingatlana művelési ágának művelés alól kivett területként történő bejegyzésének kérelmezését az ingatlan-nyilvántartásról szóló 2021. évi C. törvény 72/E. § rendelkezései szerint.

**4. §**

Ez a rendelet 2025. december 1-jén lép hatályba.

|  |  |
| --- | --- |
| Baracskai József polgármester | Dr. Simon Beáta jegyző |

A rendelet 2025. november 27. napján kihirdetésre került.

|  |  |
| --- | --- |
|  | Dr. Simon Beáta  jegyző |

Általános indokolás

Zalaszentgrót Város Önkormányzata Képviselő-testülete az ingatlan-nyilvántartásról szóló 2021. évi C. törvény 91. § (5) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva abból a célból alkotja meg a rendeletet, hogy elősegítse a zártkerti ingatlanok tényleges funkciójához igazodó szabályozási környezet kialakítását azáltal, hogy Zalaszentgrót város közigazgatási területén lehetővé teszi azok egyszerűsített módon történő kivonását a mezőgazdasági művelés alól.

Részletes indokolás

**Az 1. §-hoz és a 2. §-hoz**

A rendelet területi, tárgyi és személyi hatályát megállapító rendelkezés.

**A 3. §-hoz**

A rendelkezés a rendelet hatálya alá tartozó ingatlanok tulajdonosai részére Zalaszentgrót Város teljes közigazgatási területén lehetővé teszi az ingatlan-nyilvántartásról szóló 2021. évi C. törvény 72/E. § rendelkezési szerinti eljárás megindítását az ingatlan-nyilvántartásban zártkertként nyilvántartott ingatlanuk művelési ágának művelés alól kivett területként történő kérelmezésére.

**A 4. §-hoz**

Hatályba léptető rendelkezést tartalmaz.